Σε απάντηση του ανωτέρω αιτήματος και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Βάσει της ερμηνείας του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018, αυτός εφαρμόζεται στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Η χορήγηση σε αιρετό φυσικό πρόσωπο του Δήμου καταστάσεων με προσωπικά στοιχεία οφειλετών, και τα ποσά που χρωστούν, αποτελούν δεδομένα ταυτοποίησης του προσώπου σε συνδυασμό με στοιχεία τα οποία παρέχουν πληροφορίες που χρήζουν προστασίας κατά τις απαιτήσεις του Κανονισμού.
Για την κοινοποίηση των ως άνω καταστάσεων με εμφανή τα προσωπικά στοιχεία σε τρίτους ενδιαφερόμενους, εν προκειμένω σε αιρετό, ο οποίος είναι τρίτος ως προς τα πρόσωπα αυτά, απαιτείται βάσει του άρθρου 6 παρ.1 του Κανονισμού GDPR είτε να έχει συναινέσει σε αυτήν το ίδιο το υποκείμενο των δεδομένων, είτε αυτή να είναι απαραίτητη για τους σκοπούς εννόμων συμφερόντων του τρίτου, καθώς η ανωτέρω κοινοποίηση εμπίπτει στην έννοια της «επεξεργασίας» κατά τη διατύπωση του Κανονισμού.
Επομένως η κοινοποίηση με εμφανή τα προσωπικά στοιχεία των οφειλετών δεν θα πρέπει να πραγματοποιηθεί αν δεν έχει προηγηθεί συναίνεση αυτών ή τεκμηρίωση από τον τρίτο που την αιτείται ότι συντρέχει στο πρόσωπό του σχετικό έννομο συμφέρον.
Συμπερασματικά, κρίνεται σκόπιμο στην προκειμένη περίπτωση να κοινοποιηθούν μόνο τα οφειλόμενα βεβαιωμένα ποσά χωρίς την αναγραφή ονοματεπωνύμου και λοιπών προσωπικών στοιχείων, διότι δεν δικαιολογείται ειδικό έννομο συμφέρον του αιρετού για γνώση των προσωπικών στοιχείων των οφειλετών, ενώ αρκεί για την επίτευξη του αναφερόμενου από τον αιρετό σκοπού και μόνο η κοινοποίηση των συνολικών οφειλόμενων ποσών